  Наталья Тетерина Туэ гужем Удмуртиын даслэсь трос фольклоръя пӧртэм фестивальёс ортчозы. Туннэ, 7-тӥ инвожое, улосвылысь Лулчеберетъя но туризмъя министерствоен радъям пресс-конференциын ёросъёсысь но каръёсысь вуэм ӧнерчиос 9 ӵектосын тодматӥзы. Кызьы вераз журналистъёслы удысэтлэн кивалтӥсез Владимир Соловьёв, та ужрадъёс пӧлысь котькудӥз аспӧртэмлыко, соин ик кудзэ ке нимаз висъяны уг луы. Фольклоръя фестивальёслэсь кулэлыксэс дунъяса, кивалтӥсь пусйиз, нырысетӥ интые татын егитъёсты лулчеберетэ кыскон ужпум сылэ. Ӵапак та ужрадъёс пыр сое быдэстыны луэ, лыдъя Владимир Соловьёв. Нырысь ик та фестивальёслэн тужгес кулэ луисез — вуж кырӟанъёс, вуж сям-йылолъёс пыр егитъёс доры вуыны, малы ке шуоно интернетысь ваньзэ сое уд шедьты. Куке адӟиськод ассэ лулчеберетэз нуллӥсез, кудӥз лыктэмын палэнысь, кунгож сьӧрысь-а яке огшоры пичи гуртысь, кытын кылемын на со коллектив, яке со кырӟан, яке кыӵе ке мадёс — со егит адямилы ноку но уз вуны кадь, йӧтэ. Быдэс улоназ кылёз Владимир Соловьёв, Удмуртиысь лулчеберетъя но туризмъя министрСолэн кылъёсызъя, творчество сяна, ваньмаз сямен ик фестивальёсын йӧскалык сиён-юонэз оскалтон чакламын. Озьыен, радъясьёс ужрадазы тросгес адями кыскыны быгато — кин ке кырӟан кылзыны, нош кин ке перепеч сиыны лыктоз, шуэ министр. Та лясянь фестивальёс элькунысь туризмез азинтыны юртто, нош соин валче экономикаез но. Туристэз малы татчы, Удмурт Элькунэ, кыскыны турттӥськомы? Со лыктыса, коньдонзэ татчы кельтыны мед быгатоз. Асьме экономикае — Шаркан ёросэ-а, Дэри яке Сарапул ёросэ-а — кыле ук со коньдон. Улэмез понна, сиемез понна, юонъёс кыӵе ке басьтэ, транспорт понна со коньдон тыре ук. Соин ик тодӥсько, та бюджетысь коньдон кыскон гинэ ӧвӧл. Татчы ньыл пол тросгес коньдон кыле, палэнысь адями лыктэ ке турист луыса Владимир Соловьёв, Удмуртиысь лулчеберетъя но туризмъя министрФольклоръя гужем фестивальёс: 9-тӥ инвожое — фольклоръя улосвылкуспо «Гуждор» нылпи праздник; 20–24 инвожое — ленд-артъя «Легенды ДондыДора» нырысетӥ элькун фестиваль; 22–24 инвожое — финн-угор калыкъёслэн «Воршуд» улосвылкуспо фестивальзы; 22–28 инвожое — эктонъя «Мост» калыккуспо лагерь; 23–24 инвожое — удмуртъёслэн кырӟан лулчеберетсыя «Пестросаес» улосвылкуспо фестиваль-конкурс; 23–28 инвожое — куиськонъя «Кросна» огъяросси школа; 28-тӥ инвожое – 1-тӥ пӧсьтолэзе — ӟуч лулчеберетъя «Высокий берег» Росси фестиваль; 30 инвожое – 1 пӧсьтолэзе — «Музыка Сибирского тракта» улосвылкуспо фестиваль-конкурс; 5–7 пӧсьтолэзе — финн-угор сиён-юонъя «Быг-Быг» калыккуспо фестиваль; 5–8 пӧсьтолэзе — калык творчествоя Д. К. Зеленин нимо укмысэтӥез «Окно в небо» калыккуспо фестиваль-конкурс. Тодэ вайытом, фольклоръя гужем фестивальёслы сӥзем пресс-конференциын Удмуртиысь лулчеберетъя но туризмъя министр Журналистъёслэн огазеяськонзылэн кивалтӥсеныз Елена Капитоненкоен валче ужан сярысь тупанкылэз юнматӥз. Тегъёс: Лулчеберет Туризм Ижкар Удмуртия фестиваль Лулчеберетъянотуризмъяминистерство Удмуртиысьтуризм  